# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL** | **Rheoliadau’r Amgylchedd Morol (Diwygio) (Ymadael â’r UE) 2018** |
| **DYDDIAD** | **26 Tachwedd 2018** |
| **GAN** | **Julie James AC, Arweinydd y Tŷ a’r Prif Chwip** |

**Rheoliadau’r Amgylchedd Morol (Diwygio) (Ymadael â’r UE) 2018**

**Y Gyfraith sy'n cael ei diwygio**

* Penderfyniad y Comisiwn 2017/848
* Cyfarwyddeb Fframwaith y Strategaeth Forol 2008/56

Deddfwriaeth Ddomestig

* Deddf y Môr a Mynediad i'r Arfordir 2009
* Rheoliadau’r Strategaeth Forol 2010

**Unrhyw effaith y gall yr OS ei chael ar gymhwysedd deddfwriaethol y Cynulliad a/neu gymhwysedd gweithredol Gweinidogion Cymru**

Mae gan Gynulliad Cenedlaethol Cymru a Gweinidogion Cymru rywfaint o gymhwysedd deddfwriaethol a gweithredol mewn perthynas â'r amgylchedd morol.

Mae swyddogaethau o fewn Penderfyniad y Comisiwn (EU) 2017/848 wedi'u trosglwyddo fel bod modd i'r Ysgrifennydd Gwladol yn unig eu harfer, ond gyda chydsyniad Gweinidogion Cymru, Prif Weinidog Cymru neu'r Cwnsler Cyffredinol o dan amgylchiadau penodedig.

Byddai swyddogaethau a drosglwyddir i'r Ysgrifennydd Gwladol â chydsyniad yn gyfystyr â swyddogaethau un o Weinidogion y Goron at ddibenion Atodlen 7B i Ddeddf Llywodraeth Cymru 2006. Gallai Bil Cynulliad yn y dyfodol yn ceisio gwaredu neu addasu'r swyddogaethau hyn greu gofyniad i ymgynghori â Llywodraeth y DU.

**Diben y diwygiadau**

Mae Rheoliadau’r Amgylchedd Morol (Diwygio) (Ymadael â’r UE) 2018 yn sicrhau bod y ddeddfwriaeth bresennol yn parhau i weithredu'n effeithiol ar ôl i ni ymadael â'r UE. Mae'r newidiadau'n cynnwys newid cyfeiriadau at "Aelod-Wladwriaethau' i gyfeiriadau at y DU neu at gorff priodol o fewn y DU, newid cyfeiriadau at "ddeddfwriaeth Gymunedol" neu "gyfraith yr UE" i gyfeiriadau at "gyfraith yr UE a ddargedwir", a newid y gofynion i hysbysu'r Comisiwn neu adrodd wrtho i ofynion i adrodd yn gyhoeddus. Mae'r newidiadau hefyd yn sicrhau y bydd croes gyfeiriadau at Gyfarwyddeb Fframwaith y Strategaeth Forol a deddfwriaeth arall yr UE yn parhau i weithio ar ôl i'r DU ymadael â'r UE.

Mae'r OS a'r Memorandwm Esboniadol sy’n mynd gydag ef, ac sy'n nodi effaith pob un o'r diwygiadau, ar gael yma: <https://www.gov.uk/eu-withdrawal-act-2018-statutory-instruments/the-marine-environment-amendment-eu-exit-regulations-2018>

**Pam y rhoddwyd cydsyniad**

Rhoddwyd cydsyniad i Lywodraeth y DU wneud y cywiriadau hyn o ran ac ar ran Cymru, am resymau’n ymwneud ag effeithlonrwydd, hwylustod ac oherwydd natur dechnegol y diwygiadau. Mae’r diwygiadau wedi cael eu hystyried yn llawn; ac nid oes unrhyw wahaniaeth o ran polisi. Diben y diwygiadau hyn yw sicrhau bod y llyfr statud yn parhau i weithio ar ôl i’r DU ymadael â’r UE. Mae hyn yn unol â’r egwyddorion ar gyfer cywiro y cytunwyd arnynt ym mis Mai gan Is-bwyllgor y Cabinet ar Bontio Ewropeaidd.

Mae Memorandwm Cydsyniad Offeryn Statudol hefyd wedi’i osod yn y Cynulliad Cenedlaethol mewn perthynas â’r diwygiadau i Deddf y Môr a Mynediad i'r Arfordir 2009